Христо Смирненски
Епиграми

chitanka.info

Математик е или сам се тъй нарича,

туй не е важно, но той точността обича

и затова часовника си гледа вечно

и изчислява, изчислява безконечно.

О, рядко има като него хора точни!

Не бях видял човек, току да почне

да ви приказва и часовника да гледа

и затова отличен той е за беседа,

той никога вам отегчителен не става,

защото… глупостите свои изчислява.

Артисти

Мъжът артист е! Съпругата обаче

и тя си има дарби: гласец и мишци здрави.

Затуй кога съпругът остане без петаче

и скърби го налегнат, съпругата тогава

да пъшка и скучае съвсем не го оставя —

по цели дни с метлата комедии му прави.

Всезнаеща

Какво да заговориш, тя тутакси горещо

започне да разправя, че туй е старо нещо.

„Не знам“ и „чудно нещо“ в света за нея няма.

Навсякъде я бива и всичко тя разбира!

Наум ми тъй дохожда, че щом е толко веща,

отдавна тя ще знае, че днес не се намира

нейна важна милост отрепка по-голяма.

На един дългокос

Приятелю, разбирам, че нужни са купони

за хляб, месо, обуща, за прежди и балтони

и че у всичко има различни сметки тънки,

но знам пък, че за господ не съществуват спънки,

комисии, съвети, купони и печати,

та чудя се тогава, защо той у глава ти

не е вложил от милост акълец една шепа,

та тъй да се не луташ като кобила слепа.

На търговците

— Недейте граби толкоз! Народът стене, страда,

изпратил в урагана чадата свои скъпи!

Съвсем го вий обрахте! Такава ли награда

на тез неуморими за свобода сеячи,

на тез чутовни войни, о търтеи, се пада?!…

Недейте тъй! Народът в сълзи се днеска къпи.

— Ахаа! Гледай, гледай! Той можел и да плаче?

Сълзите да му вземем забравили сме значи!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.